Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2022/C 397/13)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Estepa“

ELi nr: PDO-ES-0341-AM02 – 15.11.2021

KPN (X) KGT ( )

1. Taotlejate rühm ja õigustatud huvi

Consejo Regulador de la Denominación de Origen Protegida „Estepa“ (kaitstud päritolunimetuse „Estepa“ reguleeriv asutus); aadress: Polígono Industrial Sierra Sur, Avda. del Mantecado 7, 41560 Estepa (Sevilla), tel: 955912630–607436353, e-post: secretaria@doestepa.es.

Kaitstud päritolunimetuse „Estepa“ reguleerival asutusel on õigusvõime ja õigustatud huvi esitada käesolev muutmistaotlus vastavalt Andaluusia valitsuse (Junta de Andalucía) 25. märtsi 2011. aasta seaduse nr 2/2011 (kalanduse ja toidukvaliteedi kohta) artikli 13 lõike 2 punktile a.

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☐ Seos piirkonnaga

☐ Märgistamine

☐ Muu

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt olulise muudatusena.

5. Muudatus(ed)

5.1. Tootespetsifikaadi punkti B „Õlide füüsikalised, keemilised ja organoleptilised omadused“ ja koonddokumendi punkti 3.2 „Punktis 1 esitatud nimetusele vastava toote kirjeldus“ muudetakse järgmiselt.

— Lisatakse analüüsimeetod K268.

K270 või K268: ≤ 0,18

Põhjus

Analüüsimeetodit K268 tuleks pidada samaväärseks tootespetsifikaadis praegu nimetatud meetodiga K270 vastavalt komisjoni 11. juuli 1991. aasta määrusele (EMÜ) nr 2568/91 oliiviõlide ja pressimisjääkide omaduste ja asjakohaste analüüsimeetodite kohta (2).

— Lisatakse broomtümoolsinise skaala väärtused vahemikus 2/1, 2/2, 2/6, 3/1, 3/2, 3/6, 4/1, 4/2, 4/3, 4/4, 4/5, 4/6, 4/7, 4/8, 4/9, 4/10, 5/1, 5/2, 5/3, 5/4, 5/5, 5/6, 5/7, 5/8, 5/9, 5/10, 6/1, 6/2, 6/3, 6/4, 6/5, 6/6, 6/7, 6/8, 6/9, 6/10, 7/1, 7/2, 7/3, 7/4, 7/5, 7/6, 7/7, 7/8, 7/9 ja 7/10.

Põhjus

Uute väärtuste lisamisega kohandatakse tootespetsifikaati, et see hõlmaks suurepärase kvaliteediga ekstra-väärisoliiviõlisid, mida nüüd on tänu uutele istandikele ja kliimamuutuste tõttu hakatud „Estepa“ kaitstud päritolunimetuse geograafilises piirkonnas tootma, kuid mis praegu jäävad värvusvahemikust välja ja millel seetõttu ei saa kasutada kaitstud päritolunimetust.

— Polüfenoolide ja tokoferoolide jaoks kehtestatakse uued mõõtühikud ja analüüsimeetodi nõuetekohane määratlus.

Polüfenoolid: ≥ 405 mg/kg kõikide õlide puhul, v.a üksnes „Arbequina“ sordist saadud õli, mille puhul on norm ≥ 250 mg/kg.

Tokoferoolid: ≤ 261,1 mg/kg.

Analüüsimeetodid

Polüfenoolid: dioodrividetektoriga vedelikkromatograafia (mg/kg) või kolorimeetria UV-spektrofotomeetria abil kohvhappe kontsentratsiooni järgi (mg/kg).

Tokoferoolid: fluorestsentsdetektoriga vedelikkromatograafia (mg/kg).

Põhjus

Polüfenoolide ja tokoferoolide sisalduse praegune mõõtühik miljondik (ppm) asendatakse ekvivalendiga mg/kg, mis on õigusaktides ja teaduskirjanduses kõige sagedamini kasutatav mõõtühik.

— Kohandatakse oliivisortide protsenti õlides, mida valmistatakse sortide „Hojiblanca“, „Arbequina“, „Manzanilla“, „Picual“ ja „Lechín de Sevilla“ õli seguna.

Kehtiva spetsifikaadi tekst:

— Hojiblanca, Arbequina, Manzanilla, Picual ja Lechín de Sevilla: — Hojiblanca: vähemalt 35 %, — Arbequina: vähemalt 15 % — muud sordid: vähemalt 5 %.

Muudetud spetsifikaat:

— Hojiblanca, Arbequina, Manzanilla, Picual ja Lechín de Sevilla:

üksnes novembris koristatud „Hojiblanca“ sordi oliivide õli peab moodustama vähemalt 35 %.

Põhjus

Praegu kehtiv kõrvalsortide („Arbequina“, „Manzanilla“, „Picual“ ja „Lechín“) minimaalne protsendiline sisaldus tuleks välja jätta, sest nende mõju õli organoleptilistele omadustele on piiratud ja vastavuse kontroll keeruline. Õli omadused määrab „Hojiblanca“ oliivide varajane koristamine novembris ja asjaolu, et see sort moodustab segus üle 35 %; teised sordid lisavad ainult aroominüansse.

5.2. Tootespetsifikaadi punkti C „Geograafiline piirkond“ ja koonddokumendi punkti 4 „Geograafilise piirkonna täpne määratlus“ muudetakse järgmiselt.

Geograafilist piirkonda laiendatakse, lisades naaberomavalitsusüksuse Martín de la Jara ning mitu katastriüksust Écija omavalitsusüksusest (33, 34, 35, 36, 37 ja 38) ja Osuna omavalitsusüksusest (17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 96, 97, 102, 104 ja 105).

Põhjus

Kaitstud päritolunimetuse „Estepa“ geograafilist piirkonda tuleks laiendada, sest kõnealustes omavalitsusüksustes kasvatatavad oliivisordid ja nende kliima-, mulla- ja harimistingimused on olemasoleva piirkonna omadega sarnased, võimaldades säilitada põhjusliku seose ja kaitstud päritolunimetusega „Estepa“ ekstra-väärisoliiviõlide omadused.

5.3. Tootespetsifikaadi punkti D „Toote piirkonnast pärinemise tõendamine“ muudetakse järgmiselt.

Punkti 1 kolmandas lõigus asendatakse sõnad „Enne turustamise aastat ja selle jooksul“ sõnadega „. aasta jooksul“.

Punkti 4 neljandas lõigus asendatakse sõnastus „labori väljastatud heakskiit“ korrektsema sõnastusega „kvaliteedi eest vastutavate töötajate või õlipressimisettevõtte juhtkonna antud heakskiit“.

Lisaks asendatakse järgmiselt viies ja kuues lõik, sest olemasolev tekst kirjeldab korda, mis hõlmab paberkandjal täidetavaid ülesandeid, mis olid kasutusel siis, kui IT-süsteem ja jälgimisvahendid ei olnud veel nii arenenud ja digitaalsed:

„Kvaliteedi- ja laboriosakond määrab partii koostise, milles tuleb näidata partii iga nimetuse kilode arv. Iga partii viimine õlipressimisettevõttest pakendamistehasesse tuleb registreerida infotehnoloogilises jälgimissüsteemis. Ühendatud õlipressimisettevõtte ja pakendamistehase ladudes tuleb jälgitavuse tagamiseks registreerida infotehnoloogilist jälgitavusprotseduuri kasutades ekstra-väärisoliiviõli asukoht, identifitseerimis- ja registreerimisandmed ning märgistus.“

Punktis 5 asendatakse sõnad „Reguleeriva asutuse väljastatud sertifitseerimismärgiste arv“ sõnadega „Reguleeriva asutuse väljastatud või eraldatud sertifitseerimismärgiste arv“.

5.4. Tootespetsifikaadi punkti E „Tootmismeetod“ alapunkti a.1 „Saagikoristus“ lisatakse järgmised nõuete erandid.

Kehtiva spetsifikaadi tekst:

Saagikoristust võib pikendada 30. detsembrini „Arbequina“ ja 15. jaanuarini teiste sortide puhul.

Muudetud spetsifikaat:

Saagikoristus toimub 30. detsembrini „Arbequina“ ja 15. jaanuarini teiste sortide puhul. Kui ilmastikuolud koristamist takistavad või kui saak on erakordselt suur, nii et määratud ajavahemikku ei ole võimalik järgida, võib koristusaega pikendada 31. jaanuarini. Reguleerimisasutus peab oliivikoristusaja pikendamise heaks kiitma ja teatama sellest kõikidele ettevõtjatele.

Põhjus

Oliivikoristusaega tuleks pikendada 31. jaanuarini, sest on kindlaks tehtud, et kuni selle kuupäevani korjatud oliividest on võimalik endiselt toota ekstra-väärisoliiviõlisid, mille füüsikalised, keemilised ja organoleptilised omadused vastavad tootespetsifikaadi kvaliteedinõuetele. Kui ilmastikuolud ei võimalda saagikoristust või kui saak on erakordselt suur, on reguleerimisasutuse ülesanne selline pikendamine heaks kiita ja teatada sellest ette kõigile tootjatele.

KOONDDOKUMENT

„Estepa“

ELi nr: PDO-ES-0341-AM02 – 15.11.2021

KPN (X) KGT ( )

1. [kpn või kgt] nimetus(ed)

„Estepa“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Ekstra-väärisoliiviõli, mis on valmistatud hariliku õlipuu (Olea europaea, L.) allpool nimetatud sortide viljadest. Õli on nelja tüüpi:

— Hojiblanca, Arbequina, Manzanilla, Picual ja Lechín de Sevilla;

— Hojiblanca ja Arbequina;

— Hojiblanca;

— Arbequina.

Kõik ekstra-väärisoliiviõlid peavad olema toodetud üksnes mehaanilisel või füüsilisel meetodil, mis ei kahjusta kvaliteeti, nii et õlid säilitavad tootmiseks kasutatud viljade maitse, aroomi ja iseloomulikud omadused.

Oliivid peavad olema lubatud sordist ja koristatud otse puu otsast, kui need on saavutanud küpsusastme, mis annab puuviljalistele õlidele vajalikud omadused.

Päritolunimetust tohib kasutada üksnes ekstra-väärisoliiviõlide puhul, mis pärast keldris seismist vastavad järgmistele nõuetele:

puuviljalisuse mediaan: ≥ 4,5;

mõruduse mediaan: ≥ 3 ja ≤ 6;

teravuse mediaan: ≥ 3 ja ≤ 6;

happesus (%): ≤ 0,3;

peroksiidarv (mekv O2/kg): ≤ 15;

ultraviolettkiirguse absorptsioon (K270 või K268): ≤ 0,18 mekv aktiivset hapnikku kg õli kohta;

looduslikud antioksüdandid, polüfenoolid (kohvhappe %): ≥ 405 (mg/kg);

looduslikud antioksüdandid, polüfenoolid (kohvhappe %) sordi „Arbequina“ puhul: ≥ 250 (mg/kg);

oksüdatsioonistabiilsus (Rancimati meetodil) tundides (temperatuuril 100 oC või 120 oC õhuvooluga 10 l/h): ≥ 43,6 h temperatuuril 100 oC ja ≥ 7 temperatuuril 120 oC;

tokoferoolid: ≤ 261,1 mg/kg.

Õli värvus võib varieeruda broomtümoolsinise skaala järgmiste väärtuste vahemikus: 2/1, 2/2, 2/3, 2/4, 2/5, 2/6, 3/1, 3/2, 3/3, 3/4, 3/5, 3/6, 4/1, 4/2, 4/3, 4/4, 4/5, 4/6, 4/7, 4/8, 4/9, 4/10, 5/1, 5/2, 5/3, 5/4, 5/5, 5/6, 5/7, 5/8, 5/9, 5/10, 6/1, 6/2, 6/3, 6/4, 6/5, 6/6, 6/7, 6/8, 6/9, 6/10, 7/1, 7/2, 7/3, 7/4, 7/5, 7/6, 7/7, 7/8, 7/9 ja 7/10.

Varajase koristamise tulemusena on nendel õlidel pigem roheliste, mitte küpsete oliivide puuviljalisus; üldiselt on see roheliste ja küpsete vahepeal.

Õlide omadused erinevad vastavalt kasutatud oliivisordile:

— Hojiblanca, Arbequina, Manzanilla, Picual ja Lechín de Sevilla

Üksnes novembris koristatud „Hojiblanca“ sordi oliivide õli peab moodustama vähemalt 35 %.

Sellel õlitüübil on keskmiselt intensiivne, pigem roheliste kui küpsete oliivide puuviljalisus. Selle maitses on hooaja alguses saadud õlidele iseloomulik mõrudus ja teravus.

— Hojiblanca ja Arbequina

Õli valmistatakse Hojiblanca oliivide (20–80 %) ja Arbequina oliivide (80–20 %) ekstra-väärisoliiviõlist.

Sellel õlitüübil on pigem roheliste kui küpsete oliivide puuviljalisus. Selle maitses on hooaja alguses saadud õlidele iseloomulik mõrudus ja teravus.

— Hojiblanca

100 % Hojiblanca ekstra-väärisoliiviõli, st üksnes Hojiblanca oliividest valmistatud õli.

Sellel õlitüübil on pigem roheliste kui küpsete oliivide puuviljalisus.

Selle maitses on hooaja alguses saadud õlidele iseloomulik mõrudus ja teravus.

— Arbequina

100 % Arbequina ekstra-väärisoliiviõli, st üksnes Arbequina oliividest valmistatud õli.

Kaitstud päritolunimetuse „Estepa“ Arbequina ekstra-väärisoliiviõlil on pigem roheliste kui küpsete oliivide puuviljalisus ning selle maitses on tasakaalus mõrudus ja teravus.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Ei kohaldata.

3.4. Tootmise erietapid, mis peavad toimuma määratletud geograafilises piirkonnas

Kasvatamine ja õli valmistamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Ei kohaldata.

3.6. Sellise toote märgistamise erieeskirjad, millele registreeritud nimetus viitab

Märgistel ja sertifitseerimismärgistel peavad olema sõnad Denominación de Origen Protegida „Estepa“ [kaitstud päritolunimetus „Estepa“].

Iga registreeritud ettevõtja kasutatavad kaubanduslikud märgised peavad olema reguleeriva asutuse poolt heaks kiidetud.

Kõikidel pakenditel, milles õli tarbijatele turustatakse, peab kvaliteedi- ja protseduurikäsiraamatu kohaselt olema garantiipitser ja reguleerimisasutuse väljastatud nummerdatud märgis või sertifitseerimismärgis, mis on laos, õlipressimisettevõttes või pakendamistehases pakendile kinnitatud nii, et nende taaskasutamine ei ole võimalik.

4. Geograafilise piirkonna täpne määratlus

Piirkond hõlmab 12 Sevilla provintsi omavalitsusüksust tervikuna: Aguadulce, Badolatosa, Casariche, Estepa, Gilena, Herrera, Lora de Estepa, Marinaleda, Pedrera, La Roda de Andalucía, El Rubio ja Martín de Jara, ning lisaks Écija omavalitsusüksuse katastriüksused 33–38, Osuna omavalitsusüksuse katastriüksused 17–33, 96, 97, 102, 104 ja 105 ning maa Córdoba provintsi omavalitsusüksuses Puente Genil, täpsemalt ala nimega Miragenil.

5. Seos geograafilise piirkonnaga

5.1. Geograafilise piirkonna eripära

Lubjarikas muld, vee nappus Estepa piirkonnas ning kuumade suvede ja külmade talvedega mandriline kliima – kõik need on oliivide küpsemist kiirendavad tegurid.

Uuringud näitavad, et seda tüüpi muld soodustab toiteväärtuse seisukohast eriti huvipakkuvate antioksüdantide – tokoferoolide, eriti alfa-tokoferooli, mis on selgelt suurima osatähtsusega antioksüdant (> 90 %) – suuremat kontsentratsiooni.

Sellistes geograafilistes tingimustes, kus märkimisväärsest osast õlipuusaludest saadakse traditsiooniliselt lauaoliive – ligi 30 % Estepa piirkonna kogu oliivitoodangust kasutatakse lauaoliivide tööstuses –, algab saagikoristus väga vara. See tuleneb esiteks looduslikest teguritest, sest mulla- ja kliimatingimuste mõjul valmivad viljad kiiremini, ning teiseks katkestusteta saagikoristuse tavast, sest septembris algava lauaoliivide korjega kattub või sellele järgneb kohe õlioliivide korje.

Need tavad aitavad toota eriliste keemiliste ja organoleptiliste omadustega õlisid.

5.2. Toote eripära

— Kaitstud päritolunimetuse „Estepa“ oliiviõlidel on eripärane mõrudus, mille mediaan jääb vahemikku 3–6.

— Nende puuviljalisus on harukordne, üle 4,5, mis on üks kõrgemaid norme Euroopa Liidus.

— Võrreldes teistest sortidest ja mujal kasvatatud samadest sortidest saadud õlidega on neis rohkem fenoolseid ühendeid.

— Suur oksüdatsioonistabiilsus.

— Suur oliiviõlis leiduvate pigmentide, eelkõige klorofüllide ja karoteenide sisaldus (broomtümoolsinise skaalal).

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Tegureid on kaks: looduslikud (ökosüsteem) ja inimtegurid. Need agroloogilised tegurid seletavad, miks saadud õlidel on tootespetsifikaadi kohane kõrgem polüfenooli- ja tokoferoolisisaldus.

Piirkonna mullad on orgaaniliste ainete poolest vaesed ja maastikus domineerib lubjakivi. See määrab kasvatatavate taimede valiku – õlipuud ja teatavad tugevad, vastupidavad taimeliigid, mis on teistest paremini nende tingimustega kohastunud. Estepa piirkonnas katavad oliiviistandikud 95 % haritavast maast.

Asjaolu, et lubjarikastele muldadele on istutatud palju õlipuid, eriti sorti „Hojiblanca“, kuid ka teisi lubatud sorte, seletab, miks nende sortide eriomadusi arvestades on saadud õlidel erilised organoleptilised omadused ja need on teistest õlidest palju puuviljalisemad.

Uuringud näitavad, et sellist tüüpi lubjarikas muld soodustab toiteväärtuse seisukohast eriti huvipakkuvate antioksüdantide – tokoferoolide – suuremat kontsentratsiooni.

Teine neile muldadele otsustava mõjuga looduslik tegur on kohalik kliima, arvestades, et Estepa piirkonna veenappusest põhjustatud veestress annab õlidele tugevama mõruduse, kui on mujal toodetud õlidel, sealhulgas samadest oliivisortidest saadud õlidel.

Sademete vähesus ning asjaolu, et suved on naaberpiirkondadega võrreldes leebemad (nagu mandrilisele kliimale iseloomulik), kiirendavad oliivide küpsemist, mistõttu koristatakse oliivid varakult.

Otsustava tähtsusega on ka inimtegur. Asjaolu, et märkimisväärses osas Estepa piirkonna oliivisaludest toodetakse traditsiooniliselt lauaoliive (umbes 30 % kogu oliivitoodangust läheb lauaoliivide sektorisse), tähendab, et oliivide korjamist alustatakse traditsiooniliselt varem kui kusagil mujal maailmas. See tuleneb esiteks looduslikest teguritest, sest mulla- ja kliimatingimuste mõjul valmivad viljad kiiremini, ning teiseks katkestusteta saagikoristuse tavast, sest septembris algava lauaoliivide korjega kattub või sellele järgneb kohe õlioliivide korje.

Need tavad aitavad toota eriliste keemiliste ja organoleptiliste omadustega õlisid.

Viide tootespetsifikaadi avaldamisele

https://juntadeandalucia.es/export/drupaljda/PliegoEstepamodificado2.pdf

või liikudes piirkondliku põllumajandus-, kalandus- ja säästva arengu ministeeriumi kodulehel (https://www.juntadeandalucia.es/organismos/agriculturaganaderiapescaydesarrollosostenible.html) järgmiselt: Areas de actividad [tegevusvaldkonnad] > Industrias y Cadena Agroalimentarias [põllumajanduslik toidutööstus ja -tootmisahel] > Calidad [kvaliteet] > Denominaciones de Calidad [kvaliteedikavad] > Aceite de Oliva Virgen Extra [ekstra-väärisoliiviõli].

(1) ELT L 343, 14.12.2012, lk 1.

(2) EÜT L 248, 5.9.1991, lk 1.